ಡೀಪ್‌ಫೇಕ್‌ ಸಮಾಜಕ್ಕೆ ಹಾನಿಕಾರಕ; ನಿಯಂತ್ರಣಕ್ಕೆ ಶೀಘ್ರವೇ ನಿಯಮ: ಅಶ್ವಿನಿ ವೈಷ್ಣವ್‌

– ಸಾಮಾಜಿಕ ಮಾಧ್ಯಮ ಕಂಪನಿಗಳೊಂದಿಗೆ ಸಭೆ

ನವದೆಹಲಿ: ಡೀಪ್‌ಫೇಕ್‌ (Deepfake) ನಿಜವಾಗಿಯೂ ಸಮಾಜಕ್ಕೆ ಹಾನಿಕಾರಕವಾಗಿದೆ. ಇದರ ನಿಯಂತ್ರಣಕ್ಕೆ ಶೀಘ್ರದಲ್ಲೇ ನಿಯಮಗಳನ್ನು ರೂಪಿಸಲಾಗುವುದು ಎಂದು ಕೇಂದ್ರ ಸಂವಹನ, ಎಲೆಕ್ಟ್ರಾನಿಕ್ಸ್ ಮತ್ತು ಐಟಿ ಸಚಿವ ಅಶ್ವಿನಿ ವೈಷ್ಣವ್ (Ashwini Vaishnaw) ತಿಳಿಸಿದ್ದಾರೆ.

ಡೀಪ್‌ಫೇಕ್ ಕುರಿತು ಸೋಶಿಯಲ್ ಮೀಡಿಯಾ ಕಂಪನಿಗಳೊಂದಿಗೆ ಸಭೆ ನಡೆಸಿ ಮಾತನಾಡಿದ ಅವರು, ಮುಂದಿನ ಸುಮಾರು 10 ದಿನಗಳಲ್ಲಿ ನಾವು ಸ್ಪಷ್ಟವಾದ ಕ್ರಮಗಳನ್ನು ತೆಗೆದುಕೊಳ್ಳುತ್ತೇವೆ. ಎಲ್ಲಾ ಕಂಪನಿಗಳು, ಇಡೀ ಉದ್ಯಮವು ಇದು ವಾಕ್ ಸ್ವಾತಂತ್ರ್ಯವಲ್ಲ ಎಂದು ಅರ್ಥಮಾಡಿಕೊಂಡಿವೆ ಎಂದು ಸ್ಪಷ್ಟಪಡಿಸಿದ್ದಾರೆ.

ಇದು ನಿಜವಾಗಿಯೂ ಸಮಾಜಕ್ಕೆ ಹಾನಿಕಾರಕವಾಗಿದೆ. ಇದರ ನಿಯಂತ್ರಣದ ಅಗತ್ಯವನ್ನು ಅರ್ಥಮಾಡಿಕೊಂಡರು. ನಿಯಮಗಳನ್ನು ರೂಪಿಸಲು ಆರಂಭಿಸುತ್ತೇವೆ. ಡೀಪ್‌ಫೇಕ್ ನಿಯಂತ್ರಣಕ್ಕೆ ಶೀಘ್ರದಲ್ಲಿ ನಿಯಮಗಳು ರೂಪುಗೊಳ್ಳಲಿವೆ. ಡೀಪ್‌ಫೇಕ್ ಸಮಾಜದಲ್ಲಿ ಹೊಸ ಬೆದರಿಕೆಯಾಗಿ ಹೊರಹೊಮ್ಮಿದೆ. ನಾವು ತಕ್ಷಣ ಕ್ರಮಗಳನ್ನು ತೆಗೆದುಕೊಳ್ಳಬೇಕಾಗಿದೆ ಎಂದು ಹೇಳಿದ್ದಾರೆ.

ಇಂದು ಸಾಮಾಜಿಕ ಮಾಧ್ಯಮ ವೇದಿಕೆಗಳೊಂದಿಗೆ ಸಭೆ ನಡೆಸಲಾಯಿತು. ನಾಲ್ಕು ಅಂಶಗಳ ಮೇಲೆ ಚರ್ಚೆ ನಡೆದಿದೆ. ಪತ್ತೆಹಚ್ಚುವಿಕೆ, ತಡೆಗಟ್ಟುವಿಕೆ, ಆಳವಾದ ನಕಲಿ ವರದಿ ಮಾಡುವ ಕಾರ್ಯವಿಧಾನ ಮತ್ತು ಜಾಗೃತಿಯನ್ನು ಹೆಚ್ಚಿಸುವುದರ ಬಗ್ಗೆ ಚರ್ಚಿಸಿದೆ. ಹೊಸ ನಿಯಮಾವಳಿಗಳನ್ನು ತರಲಾಗುವುದು. ಮುಂದಿನ ವಾರಗಳಲ್ಲಿ ನಿಯಮಾವಳಿಗಳ ಕರಡು ರಚನೆಯನ್ನು ಪೂರ್ಣಗೊಳಿಸಲು ಪ್ರಯತ್ನಿಸಲಾಗುವುದು ಎಂದು ತಿಳಿಸಿದ್ದಾರೆ.